Squaw Valley is 'n ski-oord in die Olympic Valley (deelstaat Kalifornië, Verenigde State) en die plek waar die Olimpiese Winterspele 1960 gehou is. Die skigebied van Squaw Valley is een van die mees gesofistikeerdes in die VSA en die tweede grootste in die Lake Tahoe-gebied na die Heavenly-ski-oord. Squaw Valley beskik oor hoogs moderne hoëspoed-ski-lifte asook die enigste Funitel in die land. Vanweë Squaw Valley se gewildheid - die ski-oord lok jaarliks sowat 60 000 skitoeriste - word die naam van die skigebied intussen ook gebruik om na die hele Olympic Valley-gebied te verwys. Die ski-oord is in die Sierra Nevada-bergreeks geleë en strek oor ses pieke en 'n totale oppervlakte van 4 000 akkers of sestien vierkante kilometer. Die laagste punt lê 1 890 meter (6 200 voet) bo seevlak, terwyl die bergspits Granite Chief, die hoogste punt in die gebied, 2 760 meter (9 050 voet) rys. Danksy die maritieme invloede word in Squaw Valley jaarlikse sneeuvalle van twaalf meter (veertig voet) of meer aangeteken. Die steil hellings en groot sneeudiepte maak van Squaw Valley 'n uiters geskikte bestemming vir bergskisport.